  Z A P I S N I K
13. sjednice Vijeća Gradske  četvrti Stenjevec
održane 10. srpnja 2018.

 Sjednica se održava u prostorijama PU Susedgrad, dvorana na 3. katu s početkom u 19,00 sati.  

Sjednicom predsjedava predsjednik VGČ Stenjevec Željko Jeger.

Konstatira se da je evidentiranjem članova utvrđeno je da je nazočno17 članova Vijeća. 

NAZOČNI : Željko Jeger, Zdravko Barešić, Domagoj Duvančić, Dominko Filipović, Vlado Kovačević, Gordana Osman, Davor Stanković, Mojmir Šoić, Slaven Imre, Ivan Zelenić, Ana Borčić, Marko Milanović Litre, Zoran Šplajt,  Marko Sladoljev, Stipe Čular, Tomislav Palac, Vladimir Andrić, 

NENAZOČNI: Vladimir Ferdelji, Armando Sudar

	    
OSTALI NAZOČNI: Kristina Starčević- voditeljica odsjeka Gradske četvrti Stenjevec, Dubravka Mladić  - stručni referent 

Predsjednik Željko Jeger pozdravio je goste i  nazočne članove Vijeća, te konstatirao da je sjednici nazočno 17 članova Vijeća Gradske četvrti Stenjevec i postoji potrebna većina za donošenje pravovaljanih odluka.

Predsjednik je otvorio raspravu o Zapisniku s 12. sjednice VGČ Stenjevec. 

Vladimir Andrić smatra da je Vijeće usvojilo točku dnevnog reda o CIOS-u pa smatra da se u Zapisniku ne treba voditi da je dužan pripremiti materijale za ovu točku. 

Predsjednik Željko Jeger naveo je da bi predlagač točke trebao pripremiti materijale, ali predlaže da se taj dio makne iz Zapisnika obzirom da je to sporno. Predložio je glasovanje o verifikaciji Zapisnika s izmjenom. 

Konstatira se da je jednoglasno sa 17 glasova „za“ verificiran Zapisnik s 12. sjednice VGČ Stenjevec. 

Predsjednik Željko Jeger predložio je dnevni red s nadopunom pod točkom 2. Otvorio je raspravu. 
Zaključio je raspravu i predložio glasovanje o dnevnom redu. 

Konstatira se da je jednoglasno sa 17 glasova „za“ usvojen slijedeći:

	DNEVNI RED
1. Prijedlog zaključka o izmjeni Plana komunalnih aktivnosti Gradske četvrti Stenjevec u 2018.
2. Godišnji izvještaj o izvršenju Financijskog plana 2017.
3. Prijedlog zaključka o prijedlozima za nova parkirališna mjesta na području Gradske četvrti Stenjevec
4. Prijedlog zaključka o osnivanju Građanske kompostane u Španskom
5. Požari u CIOS-u i utjecaj na zdravlje građana, prijedlog zaključka
6. Prijedlozi zaključaka- davanje mišljenja po članku 86. Statuta Grada Zagreba
7. Informacije, pitanja i prijedlozi

 
Točka 1.

Prijedlog zaključka o izmjeni Plana komunalnih aktivnosti Gradske četvrti Stenjevec u 2018.

Predsjednik je dao riječ potpredsjedniku radi obrazloženja prijedloga.

Zdravko Barešić obrazložio je prijedlog izmjene Plana. Naveo je da je do izmjene Plana komunalnih aktivnosti došlo  jer je u Plan potrebno unijeti 5% rabata kojeg su odobrile podružnice Zagrebačkog holdinga, na prošloj sjednici je predsjednik je naveo da se za čišćenje deponija treba osloboditi dio sredstava, te bi za objekat VMO Matija Gubec također trebalo osigurati sredstva za treću fazu izgradnje. Odgađa se stavka izgradnja teniskog terena. Povećana su interventna sredstva. 

Vladimir Andrić naveo je da se slaže samo sa 5% rabata, smatra da bi se trebala osigurati sredstva za stavke od kojih se odustaje. Smatra da se sredstva za čišćenje deponije ne bi trebala osiguravati jer je to prevelik iznos. 

Tomislav Palac smatra da je stavka za izradu projektne dokumentacije za teniske terene ostala, a izgradnja se odgađa. Trebalo bi to ili sve izostaviti ili sve ostaviti. Smatra da bi se u teniske terene trebalo uložiti jer se ulagalo u nogometne i boćarske terene. 

Marko Sladoljev naveo je da je teniski teren potreban klubu radi organiziranja turnira, bez terena to neće moći izvesti. Smatra da nema racionalnog razloga za odgađanje te točke. 

Predsjednik Željko Jeger naveo je da se od nečeg moralo odustati. Kod teniskih terena nešto ne štima s cijenom. Dva puta se vračalo na ispravak i opet nije dobro napravljeno. Cijena je duplo narasla i treba se postaviti pitanje kako je to moguće. 

Vladimir Andrić smatra da Vijeće nije dužno financirati čišćenje deponija, to bi trebao raditi Grad Zagreb. 

Predsjednik je naveo da deponije stvaraju građani koji žive na tom području, to treba i platiti. 

Vladimir Andrić naveo je da se predlagalo stavljanje kamera i još nekih rješenja, nije se reagiralo, a sad bi Vijeće trebalo to platiti. Navodi da je protiv toga. 

Predsjednik je zaključio raspravu i predložio glasovanje o prijedlogu. 

Konstatira se da je  većinom glasova i to s 10 glasova „za“, 1 glasom „protiv“ i 6 „suzdržanih“ usvojen Zaključak o izmjeni Plana komunalnih aktivnosti Gradske četvrti Stenjevec u 2018. I nalazi se u prilogu Zapisnika. 

Točka 2. 

Godišnji izvještaj o izvršenju Financijskog plana 2017.

Predsjednik je otvorio raspravu. Nije bilo prijavljenih za raspravu. Zaključio je raspravu i stavio prijedlog na glasovanje.

Konstatira se da je s 13 glasova „za“ i 4 „suzdržana“ usvojen Godišnji izvještaj o izvršenju Financijskog plana 2017. i nalazi se u prilogu Zapisnika. 

Točka 3. 

Prijedlog zaključka o prijedlozima za nova parkirališna mjesta na području Gradske četvrti Stenjevec

Predsjednik je dao riječ voditelju Radnog tijela za obavljanje poslova iz područja prometa. 

Domagoj Duvančić naveo je da su mjesni odbori dostavili desetak prijedloga. Postoji i zahtjev da se naprave parkirališta za vozila koja su duža od 5m i revizija parkirališnih mjesta za invalide, posebno u naselju POS. 

Vladimir Andrić naveo je da parkirališna mjesta za kombi vozila koja su u vlasništvu tvrtki trebaju osigurati same tvrtke. Smatra da bi trebalo odbiti dozvolu za parkiranje  za ta vozila jer to smanjuje vidljivost. 

Predsjednik je naveo da je Jankomir za to idealna pozicija, to Grad treba odlučiti.

Tomislav Zelenić naveo je da je problem s tim vozilima zato što poslovni subjekti iz drugih dijelova grada daju djelatnicima da kombi vozilima idu kući i oni parkiraju na običnim parkiralištima. Što se tiče parkirališnih mjesta za invalide možda ih ima i do 200 viška.

Tomislav Palac smatra da se na nekim parkirališnim mjestima koja su udaljenija od stambenih objekata možda može omogućiti parkiranje prema nekom kriterijima. 

Davor Stanković smatra da ne bi trebalo uvoditi novu zonu za naplatu parkinga. 

Ivan Zelenić naveo je da kod revizije parkirnih mjesta za invalide trebalo pregledati zahtjeve i da li ti ljudi koji su tražili mjesta još uvijek stanuju na tom području. 

Predsjednik je zaključio raspravu i pročitao prijedlog Zaključka. Stavio je prijedlog na glasovanje.

Konstatira se da je s 13 glasova „za“ i s 4 glasa „protiv“ usvojen slijedeći:

					       Z A K LJ U Č A K

1. Vijeće Gradske četvrti Stenjevec u prilogu zaključka dostavlja lokacije za nova parkirališna mjesta na području Gradske četvrti Stenjevec. Isto tako potrebno je napraviti parkirališna mjesta za parkiranje vozila dužih od 5 metara te da se napravi revizija na manje broja parkirališnih mjesta za invalide na području Gradske četvrti Stenjevec.

2. Ovaj će zaključak biti dostavljen Gradskom uredu za mjesnu samoupravu na daljnje postupanje.

Točka 4. 

Prijedlog zaključka o osnivanju Građanske kompostane u Španskom

Predsjednik je otvorio raspravu. Smatra da se ovo pitanje treba vratiti na Vijeće mjesnog odbora i to pitanje mora VMO odraditi. Radi se o zahtjevu jednog građanina koji je uputio Gradu, a trebao je početi od Vijeća mjesnog odbora. 

Pročitao je prijedlog zaključka i predložio glasovanje o prijedlogu.

Konstatira se da je sa 17 glasova „za“ usvojen slijedeći:

Z A K LJ U Č A K 

Vijeće Gradske četvrti Stenjevec upućuje prijedlog gospodina Borisa  Košutića o osnivanju Građanske kompostane u Španskom na razmatranje Vijeću Mjesnog odbora Špansko-sjever.

Točka 5. 

Požari u CIOS-u i utjecaj na zdravlje građana, prijedlog zaključka

Predsjednik je otvorio raspravu i zamolio je nazočne da se ne raspravlja o ovoj temi duže od nadogradnje doma zdravlja. Zamolio je kratku i konstruktivnu raspravu.

Davor Stanković naveo je da je bilo niz požara postavio je viječnićko pitanje. Problem je u tome što se požar dogodio zbog sigurnosnog propusta. Ako je dovršena istraga trebamo uputiti upit MUP-u da li je bilo sigurnosnih propusta i zašto. Također se o tome treba očitovati Ministarstvo zaštite okoliša, Zavod za javno zdravstvo koje treba odgovoriti da li su vršena mjerenja zagađenja. 

Vladimir Andrić navodi da se iz materijala vidi da Vijeće traži očitovanja i odgovore ali iste ne dobiva. 

Vlado Kovačević navodi da je HDZ donio svoj stav vezano uz CIOS i to ste dobili u materijalima. 
Radi se o tome da to pitanje rješava Vijeće za prevenciju koje je imenovano na 8. Sjednici VGČ Stenjevec. 

Marko Sladoljev upoznao je nazočne s pitanjima koje je kao saborski zastupnik postavio nadležnima. Postavio je upit koja je vrsta otpada je  gorjela, koji volumen je izgorio, koji kemijski parametri i koje vrste uzoraka su tamo uzimani, što je uzrok požara, koliko puta i koje analize su vršene nakon izdavanja suglasnosti za okolišnu dozvolu, koliko puta se radila kontrola vode i zemlje u obližnjim vrtovima i ako su se radile kontrole koji kemijski parametri su se određivala i u kojim u  ovlaštenim ustanovama su rađeni?

Zoran Šplajt podržao je prijedlog za sazivanje Vijeća za prevenciju i podržava postavljena postavljena pitanja i smatra da bi se Vijeće za prevenciju moglo pozabaviti i tim pitanjima.

Gordana Osman navela je da je iz materijala vidljivo da nisu dobiveni nikakvi odgovori na pitanja koja su upućena nadležnima o pet požara koji su se dogodili u CIOS-u. Pitanje je da li će uopće netko odgovoriti i sada. 

Predsjednik je naveo da se svaki puta dobije informacija od nadležnih da je sve čisto i sve u redu. 
Može se svaki tjedan pisati ali odgovora nema. Smatra da se treba sačekati da gospodin Sladoljev kao saborski zastupnik dobije odgovore na postavljena pitanja. Ovo nije problem samo Gradske četvrti Stenjevec, to je problem Grada Zagreba. 

Davor Stanković smatra da se ne može odustati od postavljanja pitanja, treba nastojati tako dugo dok ne dobijemo odgovore. Vijeće bi trebalo postaviti pitanja, a ne dozvoliti da nas kontinuirano truju. Inicijativa se treba pokrenuti sa više instanci pa će se nešto pokrenuti. 

Marko Milanović Litre naveo je da se već duže kontiunirano pokušava riješiti to pitanje i treba nastojati dalje. Ja ću podržati sve što će ići u smjeru rješavanja ovog pitanja. 

Vladimir Andrić smatra da ne bi trebalo sazivanjem Vijeća za prevenciju izbacivati iz postupka Vijeće gradske četvrti Stenjevec. To je degradiranje Vijeća gradske četvrti Stenjevec.

Zoran Šplajt naveo je da nitko nije protiv da se te stvari stave na dnevni red. Od 2014. promijenile su se okolnosti, dogodilo se još nekoliko požara. Uključivanjem Vijeća za prevenciju htjelo se utvrditi neka taktika na koji način bi se djelovalo i došlo do nekih odgovora. Time se ne isključuje Vijeće Gradske četvrti. Vijeće za prevenciju je izabrano  da bi se bavilo ovakvim stvarima. 

Vladimir Andrić smatra da Vijeće Gradske četvrti Stenjevec treba to voditi.

Vlado Kovačević smatra da je Vijeće za prevenciju imenovano za ovakve situacije. 

Stipe Čular smatra da treba doći do istine ali ne bi trebalo uvoditi strah među građane. To je jako ozbiljno pitanje i svim snagama se treba potruditi da se dobiju odgovori. Vijeće Gradske četvrti moglo bi zatražiti od nekih drugih akreditiranih mjernih stanica koje nisu od Grada Zagreba rezultate. Treba se ozbiljno razgovarati i ozbiljno raditi. Ne bi trebalo ići na prosvjede i društvene mreže i na taj način širiti strah među stanovništvom. 

Zoran Šplajt smatra da treba napraviti strategiju koga će se uključiti, tko će što raditi i na koji način. 

Tomislav Palac naveo je da su prosvjedi legitimni i prijavljeni. Postoje tijela koja imaju obveze i odgovornosti za ovakve situacije. Ovakvu stvar ne može se delegiranti na nekakvo povjerenstvo. Ovdje se radi o ugrozi zdravlja.

Zdravko Barešić naveo je da je ovo problem od šireg interesa, ne samo za Gradsku četvrt već za cijeli grad. Bilo kakva onečišćenja i zagađenja treba spriječiti. Naveo je da ga smeta što tijela koja osniva Vijeće ne rade. Smatra da bi i Vijeće za prevenciju trebalo raditi na ovom predmetu. 

Ivan Zelenić naveo je da su poslovni odnosi Grada i CIOS-a su predmet istrage DORH-a. Zanima ga koji je prijedlog zaključka koji će odrediti stav Vijeća Gradske četvrti vezano uz ovu temu. 

Predsjednik je naveo da se iz svega rečenog ne može sastaviti prijedlog zaključka. Smatra da se to ne bi trebalo prebaciti na Vijeće za prevenciju, smatra da bi to trebalo odraditi Radno tijelo za obavljanje poslova iz područja ekologije, ono bi trebalo napraviti prijedlog zaključka. Nema logike da Vijeće za prevenciju dobije odgovore prije Vijeća Gradske četvrti. Ako se ne mogu napraviti prijedlozi zaključaka Vijeće treba raspustiti. Zaključak treba dobro pripremiti. Predsjednik je predložio stanku od 10 minuta. 

Nakon stanke predsjednik je otvorio raspravu. Dao je riječ Vladimiru Andriću.

Vladimir Andrić pročitao je svoj prijedlog zaključka koji sadrži pitanja vezana uz požar i radnje poduzete u vezi s tim. 

Vlado Kovačević iznio je prijedlog ispred HDZ-a kojim predlažu da se sazove Vijeće za prevenciju i da ono obradi taj problem.

Predsjednik je predložio da se predmet proslijedi Radnom tijelu za ekologiju i ta radno tijelo pripremi prijedlog zaključka. 
Predsjednik je predložio glasovanje o prijedlozima zaključaka, ukupno 3. 

Prijedlog predlagatelja  Vladimir Andrića stavlja se na glasovanje. 

Konstatira se da je prijedlog broj 1. Dobio 8 glasova „za“, 3 glasa „protiv“ i 6 „suzdržanih“.

Prijedlog predlagatelja Vlade Kovačevića iz HDZ-a stavljen je na glasovanje. 

Konstatira se da je prijedlog dobio 5 glasova „za“, 6 glasova „protiv“ i 6 „suzdržanih“. 

Prijedlog predsjednika Željka Jegera stavlja se na glasovanje.

Konstatira se da je prijedlog  dobio 4 glasa „za“  i 13 „suzdržanih“.

Niti jedan prijedlog nije dobio potrebnu većinu glasova. 

Predsjednik je naveo da će nakon ljeta predmet obraditi radno tijelo za ekologiju. 

Točka 6. 

Prijedlozi zaključaka- davanje mišljenja po članku 86. Statuta Grada Zagreba

Predsjednik Željko Jeger pročitao je prijedlog zaključka. 

6.1. 
Konstatira se da je jednoglasno sa 17 glasova „za“ usvojen slijedeći:

                Z A K LJ U Č A K 

Vijeće Gradske četvrti Stenjevec  suglasno je s Prijedlogom zaključka o prihvaćanju Ugovora br. 2018/001270 o nabavi spremnika za odvojeno prikupljanje otpada.

Točka 7. 

Informacije, pitanja i prijedlozi

Predsjednik je obavijestio nazočne da je danas točka dnevnog reda trebala biti projektni zadatak za nadogradnju doma zdravlja. U osmom mjesecu kad se ovaj dokument prihvati nema povratka. Naveo je da članovi Vijeća imaju mjesec dana za sastavljanje primjedbi na projekt. Napominje da je to vrlo bitna stvar. Naveo je da je on jedini tražio izgradnju novog objekta  doma zdravlja. Adaptacija ne bi bila zadovoljavajuća.  

Stipe Čular naveo je da svi liječnici iz starog doma zdravlja trebaju priječi u novi objekt, a dobit će se i šest novih liječnika obiteljske medicine. 

Predsjednik je predložio članovima Vijeća da do  15. kolovoza dostave primjedbe na projekat izgradnje doma zdravlja ukoliko ih imaju. 

				Završeno u 20,30

Napomena: sjednica je fonografski snimana 

Zapisničar:
Dubravka Mladić

